CELEX: 32021R1080
Language: el
Date: 2021-06-28 00:00:00
Title: Κανονισμός (ΕΕ) 2021/1080 της Επιτροπής της 28ης Ιουνίου 2021 για την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά τα Διεθνή Πρότυπα Χρηματοοικονομικής Αναφοράς 16, 37 και 41 και τα Διεθνή Λογιστικά Πρότυπα 1, 3 και 9 (Κείμενο που παρουσιάζει ενδιαφέρον για τον ΕΟΧ)

2.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 234/90
               
            
         ΚΑΝΟΝΙΣΜΟΣ (ΕΕ) 2021/1080 ΤΗΣ ΕΠΙΤΡΟΠΗΣ
         της 28ης Ιουνίου 2021
         για την τροποποίηση του κανονισμού (ΕΚ) αριθ. 1126/2008 για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου όσον αφορά τα Διεθνή Πρότυπα Χρηματοοικονομικής Αναφοράς 16, 37 και 41 και τα Διεθνή Λογιστικά Πρότυπα 1, 3 και 9
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου, της 19ης Ιουλίου 2002, για την εφαρμογή διεθνών λογιστικών προτύπων (1), και ιδίως το άρθρο 3 παράγραφος 1,
         Εκτιμώντας τα ακόλουθα:
         
                     (1)
                  
                  
                     Με τον κανονισμό (ΕΚ) αριθ. 1126/2008 της Επιτροπής (2) υιοθετήθηκαν ορισμένα διεθνή πρότυπα και διερμηνείες που υφίσταντο στις 15 Οκτωβρίου 2008.
                  
               
                     (2)
                  
                  
                     Στις 14 Μαΐου 2020, το Συμβούλιο Διεθνών Λογιστικών Προτύπων (IASB) δημοσίευσε σειρά τροποποιήσεων ήσσονος σημασίας στο Διεθνές Λογιστικό Πρότυπο (ΔΛΠ) 16 Ενσώματα πάγια, στο ΔΛΠ 37 Προβλέψεις, Ενδεχόμενες Υποχρεώσεις και Ενδεχόμενα Περιουσιακά Στοιχεία, και στο Διεθνές Πρότυπο Χρηματοοικονομικής Αναφοράς (ΔΠΧΑ) 3 Συνενώσεις Επιχειρήσεων. Οι εν λόγω τροποποιήσεις παρέχουν περαιτέρω διευκρινίσεις για μια πιο συνεκτική εφαρμογή των προτύπων ή επικαιροποιούν τις παραπομπές.
                  
               
                     (3)
                  
                  
                     Το IASB εξέδωσε επίσης, στις 14 Μαΐου 2020, τις Ετήσιες βελτιώσεις στα Πρότυπα ΔΠΧΑ, κύκλος 2018–2020, στο πλαίσιο της τακτικής διαδικασίας βελτίωσης. Οι ετήσιες βελτιώσεις αποσκοπούν στον εξορθολογισμό και την αποσαφήνιση των υφιστάμενων προτύπων. Στόχος των ετήσιων βελτιώσεων είναι η αντιμετώπιση μη επειγόντων, πλην όμως αναγκαίων θεμάτων που συζητήθηκαν από το IASB κατά τη διάρκεια του κύκλου ζωής του εγχειρήματος σε πεδία ασυμβατότητας των Διεθνών Προτύπων Χρηματοοικονομικής Αναφοράς ή όπου απαιτείται αποσαφήνιση της διατύπωσης. Οι ετήσιες βελτιώσεις περιλαμβάνουν τροποποιήσεις στο ΔΛΠ 41 Γεωργία, στο ΔΠΧΑ 1 Πρώτη Εφαρμογή των Διεθνών Προτύπων Χρηματοοικονομικής Αναφοράς, και στο ΔΠΧΑ 9 Χρηματοοικονομικά μέσα.
                  
               
                     (4)
                  
                  
                     Μετά τη διαβούλευση με την Ευρωπαϊκή Συμβουλευτική Ομάδα για θέματα Χρηματοοικονομικής Αναφοράς, η Επιτροπή καταλήγει στο συμπέρασμα ότι οι τροποποιήσεις των ΔΛΠ 16 Ενσώματα πάγια, ΔΛΠ 37 Προβλέψεις, Ενδεχόμενες Υποχρεώσεις και Ενδεχόμενα Περιουσιακά Στοιχεία, ΔΛΠ 41 Γεωργία, ΔΠΧΑ 1 Πρώτη Εφαρμογή των Διεθνών Προτύπων Χρηματοοικονομικής Αναφοράς, ΔΠΧΑ 3 Συνενώσεις Επιχειρήσεων, και ΔΠΧΑ 9 Χρηματοοικονομικά μέσα πληρούν τα κριτήρια έγκρισης που ορίζονται στο άρθρο 3 παράγραφος 2 του κανονισμού (ΕΚ) αριθ. 1606/2002.
                  
               
                     (5)
                  
                  
                     Ως εκ τούτου, θα πρέπει να τροποποιηθεί αναλόγως ο κανονισμός (ΕΚ) αριθ. 1126/2008.
                  
               
                     (6)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της κανονιστικής επιτροπής λογιστικών θεμάτων,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα του κανονισμού (ΕΚ) αριθ. 1126/2008 τροποποιείται ως εξής:
            
                        α)
                     
                     
                        το διεθνές λογιστικό πρότυπο (ΔΛΠ) 16 Ενσώματα πάγια τροποποιείται όπως ορίζεται στο παράρτημα του παρόντος κανονισμού·
                     
                  
                        β)
                     
                     
                        το ΔΛΠ 37 Προβλέψεις, Ενδεχόμενες Υποχρεώσεις και Ενδεχόμενα Περιουσιακά Στοιχεία τροποποιείται σύμφωνα με το παράρτημα του παρόντος κανονισμού·
                     
                  
                        γ)
                     
                     
                        το ΔΛΠ 41 Γεωργία τροποποιείται όπως ορίζεται στο παράρτημα του παρόντος κανονισμού·
                     
                  
                        δ)
                     
                     
                        το Διεθνές Πρότυπο Χρηματοοικονομικής Αναφοράς (ΔΠΧΑ) 1 Πρώτη Εφαρμογή των Διεθνών Προτύπων Χρηματοοικονομικής Αναφοράς τροποποιείται σύμφωνα με το παράρτημα του παρόντος κανονισμού·
                     
                  
                        ε)
                     
                     
                        το ΔΠΧΑ 3 Συνενώσεις Επιχειρήσεων τροποποιείται σύμφωνα με το παράρτημα του παρόντος κανονισμού·
                     
                  
                        στ)
                     
                     
                        το ΔΠΧΑ 9 Χρηματοοικονομικά μέσα τροποποιείται σύμφωνα με το παράρτημα του παρόντος κανονισμού.
                     
                  
         
            Άρθρο 2
            Οι επιχειρήσεις εφαρμόζουν τις τροποποιήσεις που αναφέρονται στο άρθρο 1, το αργότερο, από την ημερομηνία έναρξης του πρώτου οικονομικού τους έτους που αρχίζει την 1η Ιανουαρίου 2022 ή μεταγενέστερα.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 28 Ιουνίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 243 της 11.9.2002, σ. 1.
         
            (2)  Κανονισμός (ΕΚ) αριθ. 1126/2008 της Επιτροπής, της 3ης Νοεμβρίου 2008, για την υιοθέτηση ορισμένων διεθνών λογιστικών προτύπων σύμφωνα με τον κανονισμό (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου (ΕΕ L 320 της 29.11.2008, σ. 1).
      
      
         
            ΠΑΡΑΡΤΗΜΑ
            Τροποποιήσεις του ΔΛΠ 16 Ενσώματα πάγια
            Τροποποιήσεις του ΔΛΠ 37 Προβλέψεις, ενδεχόμενες υποχρεώσεις και ενδεχόμενα περιουσιακά στοιχεία
            Τροποποιήσεις του ΔΠΧΑ 3 Συνενώσεις Επιχειρήσεων
            Ετήσιες βελτιώσεις στα Πρότυπα ΔΠΧΑ Κύκλος 2018-2020
            
               Τροποποιήσεις του ΔΛΠ 16 Ενσώματα πάγια
               
            
            Τροποποιούνται οι παράγραφοι 17 και 74· προστίθενται οι παράγραφοι 20Α, 74Α, 80Δ και 81ΙΔ. Οι απαιτήσεις που περιλαμβάνονταν προηγουμένως στην παράγραφο 74(δ) δεν έχουν τροποποιηθεί, αλλά έχουν μεταφερθεί στην παράγραφο 74Α(α).
            ΕΠΙΜΕΤΡΗΣΗ ΚΑΤΑ ΤΗΝ ΑΝΑΓΝΩΡΙΣΗ
            ...
            
               Στοιχεία του κόστους
            
            ...
            
                     
                        17.
                     
                     
                        Παραδείγματα άμεσα επιρριπτέου κόστους είναι:
                        ...
                        
                                    ε)
                                 
                                 
                                    το κόστος των δοκιμών καλής λειτουργίας του περιουσιακού στοιχείου (ήτοι αξιολόγηση του κατά πόσον η τεχνική και φυσική απόδοση του περιουσιακού στοιχείου είναι τέτοια ώστε να μπορεί να χρησιμοποιηθεί για την παραγωγή ή την παροχή αγαθών ή υπηρεσιών, για εκμίσθωση σε άλλους ή για διοικητικούς σκοπούς)· και
                                    ...
                                 
                              ...
                     
                  
                     
                        20A
                     
                     
                        Τα στοιχεία μπορούν να παράγονται κατά τη θέση του στοιχείου των ενσώματων παγίων στην τοποθεσία και την κατάσταση που απαιτείται για τη λειτουργία που έχει προσδιορίσει η διοίκηση (όπως δείγματα που έχουν παραχθεί κατά τη δοκιμή καλής λειτουργίας του περιουσιακού στοιχείου). Η οικονομική οντότητα αναγνωρίζει το προϊόν της πώλησης των εν λόγω στοιχείων, και το κόστος των στοιχείων αυτών, στα αποτελέσματα σύμφωνα με τα ισχύοντα Πρότυπα. Η οικονομική οντότητα επιμετρά το κόστος των στοιχείων αυτών εφαρμόζοντας τις απαιτήσεις επιμέτρησης του ΔΛΠ 2.
                        ...
                     
                  ΓΝΩΣΤΟΠΟΙΗΣΕΙΣ
            ...
            
                     
                        74.
                     
                     
                        
                           Οι οικονομικές καταστάσεις παρέχουν επίσης πληροφόρηση για:
                        
                        ...
                        
                                    β)
                                 
                                 
                                    
                                       το ποσό των δαπανών που αναγνωρίστηκαν στη λογιστική αξία του στοιχείου των ενσώματων παγίων κατά το στάδιο της κατασκευής του· και
                                    
                                 
                              
                                    γ)
                                 
                                 
                                    
                                       το ποσό των συμβατικών δεσμεύσεων που έχουν αναληφθεί για την απόκτηση ενσώματων παγίων.
                                    
                                 
                              
                  
                     
                        74A
                     
                     
                        
                           Αν δεν γνωστοποιείται χωριστά στην όψη της κατάστασης συνολικών εσόδων, οι οικονομικές καταστάσεις παρέχουν επίσης πληροφόρηση για:
                        
                        
                                    α)
                                 
                                 
                                    
                                       το ποσό της αποζημίωσης από τρίτα μέρη για στοιχεία ενσώματων παγίων που απομειώθηκαν, χάθηκαν ή εγκαταλείφθηκαν, που συμπεριλαμβάνεται στα αποτελέσματα· και
                                    
                                 
                              
                                    β)
                                 
                                 
                                    
                                       τα ποσά του προϊόντος και του κόστους που περιλαμβάνονται στα αποτελέσματα, σύμφωνα με την παράγραφο 20Α, τα οποία σχετίζονται με στοιχεία που παράγονται και δεν αποτελούν εκροή από τις συνήθεις δραστηριότητες της οικονομικής οντότητας, και ποιο ή ποια συγκεκριμένα κονδύλια στην κατάσταση συνολικών εσόδων περιλαμβάνουν το εν λόγω προϊόν και κόστος.
                                    
                                 
                              
                  ΜΕΤΑΒΑΤΙΚΕΣ ΔΙΑΤΑΞΕΙΣ
            ...
            
                     
                        80Δ
                     
                     
                        Με το έγγραφο Ενσώματα πάγια—Ποσά πριν από τη σκοπούμενη χρήση, που εκδόθηκε τον Μάιο του 2020, τροποποιήθηκαν οι παράγραφοι 17 και 74 και προστέθηκαν οι παράγραφοι 20Α και 74Α. Οι οικονομικές οντότητες εφαρμόζουν αυτές τις τροποποιήσεις αναδρομικά, αλλά μόνο για στοιχεία των ενσώματων παγίων που έχουν τεθεί στην τοποθεσία και την κατάσταση που απαιτείται για τη λειτουργία που έχει προσδιορίσει η διοίκηση, κατά ή μετά την έναρξη της ενωρίτερης περιόδου που παρουσιάζεται στις οικονομικές καταστάσεις στις οποίες οι οικονομικές οντότητες εφαρμόζουν τις τροποποιήσεις για πρώτη φορά. Οι οικονομικές οντότητες αναγνωρίζουν τη σωρευτική επίδραση της αρχικής εφαρμογής των τροποποιήσεων ως προσαρμογή στο υπόλοιπο έναρξης των κερδών εις νέον (ή άλλου στοιχείου της καθαρής θέσης, κατά περίπτωση) κατά την έναρξη αυτής της ενωρίτερης περιόδου που παρουσιάζεται.
                     
                  ΗΜΕΡΟΜΗΝΙΑ ΕΝΑΡΞΗΣ ΙΣΧΥΟΣ
            ...
            
                     
                        81ΙΔ
                     
                     
                        Με το έγγραφο Ενσώματα πάγια—Ποσά πριν από τη σκοπούμενη χρήση, που εκδόθηκε τον Μάιο του 2020, τροποποιήθηκαν οι παράγραφοι 17 και 74 και προστέθηκαν οι παράγραφοι 20Α, 74Α και 80Δ. Οι οικονομικές οντότητες εφαρμόζουν τις τροποποιήσεις αυτές για ετήσιες περιόδους αναφοράς που αρχίζουν την 1η Ιανουαρίου 2022 ή μεταγενέστερα. Επιτρέπεται η εφαρμογή νωρίτερα. Εάν μια οικονομική οντότητα εφαρμόσει τις εν λόγω τροποποιήσεις για προγενέστερη περίοδο, γνωστοποιεί το γεγονός αυτό.
                     
                  
               Τροποποιήσεις του ΔΛΠ 37 Προβλέψεις, ενδεχόμενες υποχρεώσεις και ενδεχόμενα περιουσιακά στοιχεία
               
            
            Προστίθενται οι παράγραφοι 68Α, 94Α και 105 και τροποποιείται η παράγραφος 69. Η παράγραφος 68 δεν τροποποιείται, αλλά συμπεριλαμβάνεται προς διευκόλυνση της ανάγνωσης.
            ΕΦΑΡΜΟΓΗ ΤΩΝ ΚΑΝΟΝΩΝ ΑΝΑΓΝΩΡΙΣΗΣ ΚΑΙ ΕΠΙΜΕΤΡΗΣΗΣ
            ...
            
               Επαχθείς συμβάσεις
            
            ...
            
                     
                        68.
                     
                     
                        Το παρόν Πρότυπο ορίζει ως επαχθή σύμβαση μια σύμβαση στην οποία τα αναπόφευκτα έξοδα εκπλήρωσης των δεσμεύσεων, σύμφωνα με τη σύμβαση, υπερβαίνουν τα οικονομικά οφέλη που αναμένεται να ληφθούν σύμφωνα με αυτήν. Τα αναπόφευκτα έξοδα σύμφωνα με μια σύμβαση αντανακλούν το ελάχιστο καθαρό κόστος της υπαναχώρησης από τη σύμβαση, που είναι μικρότερο από το κόστος εκπλήρωσης αυτής και από κάθε αποζημίωση ή ποινές που προκύπτουν από αδυναμία για εκπλήρωση αυτής.
                     
                  
                     
                        68A
                     
                     
                        Το κόστος εκπλήρωσης μιας σύμβασης περιλαμβάνει τις δαπάνες που συνδέονται άμεσα με τη σύμβαση. Οι δαπάνες που συνδέονται άμεσα με τη σύμβαση συνίστανται σε αμφότερα τα εξής:
                        
                                    α)
                                 
                                 
                                    το επαυξητικό κόστος της εκπλήρωσης αυτής της σύμβασης—για παράδειγμα, άμεσα εργατικά και υλικά· και
                                 
                              
                                    β)
                                 
                                 
                                    επιμερισμό άλλου κόστους που συνδέεται άμεσα με την εκπλήρωση συμβάσεων—για παράδειγμα, επιμερισμό της επιβάρυνσης της απόσβεσης για ένα στοιχείο των ενσώματων παγίων που χρησιμοποιείται για την εκπλήρωση της σύμβασης αυτής, μεταξύ άλλων.
                                 
                              
                  
                     
                        69.
                     
                     
                        Προτού δημιουργηθεί χωριστή πρόβλεψη για μια επαχθή σύμβαση, η οικονομική οντότητα αναγνωρίζει κάθε ζημία απομείωσης η οποία έχει συμβεί σε περιουσιακά στοιχεία που χρησιμοποιούνται για την εκπλήρωση της σύμβασης (βλέπε ΔΛΠ 36).
                        ...
                     
                  ΜΕΤΑΒΑΤΙΚΕΣ ΔΙΑΤΑΞΕΙΣ
            ...
            
                     
                        94A
                     
                     
                        Με το έγγραφο Επαχθείς συμβάσεις—Κόστος εκπλήρωσης μιας σύμβασης, που εκδόθηκε τον Μάιο του 2020, προστέθηκε η παράγραφος 68Α και τροποποιήθηκε η παράγραφος 69. Οι οικονομικές οντότητες εφαρμόζουν τις εν λόγω τροποποιήσεις στις συμβάσεις για τις οποίες δεν έχουν ακόμη εκπληρώσει όλες τις υποχρεώσεις τους κατά την έναρξη της ετήσιας περιόδου αναφοράς κατά την οποία οι οικονομικές οντότητες εφαρμόζουν για πρώτη φορά τις τροποποιήσεις (ημερομηνία αρχικής εφαρμογής). Οι οικονομικές οντότητες δεν επαναδιατυπώνουν τη συγκριτική πληροφόρηση Αντιθέτως, οι οικονομικές οντότητες αναγνωρίζουν τη σωρευτική επίδραση της αρχικής εφαρμογής των τροποποιήσεων ως προσαρμογή στο υπόλοιπο έναρξης των κερδών εις νέον ή άλλου στοιχείου της καθαρής θέσης, κατά περίπτωση, κατά την ημερομηνία αρχικής εφαρμογής.
                     
                  ΗΜΕΡΟΜΗΝΙΑ ΕΝΑΡΞΗΣ ΙΣΧΥΟΣ
            ...
            
                     
                        105.
                     
                     
                        Με το έγγραφο Επαχθείς συμβάσεις—Κόστος εκπλήρωσης μιας σύμβασης, που εκδόθηκε τον Μάιο του 2020, προστέθηκαν οι παράγραφοι 68Α και 94Α και τροποποιήθηκε η παράγραφος 69. Οι οικονομικές οντότητες εφαρμόζουν τις τροποποιήσεις αυτές για ετήσιες περιόδους αναφοράς που αρχίζουν την 1η Ιανουαρίου 2022 ή μεταγενέστερα. Επιτρέπεται η εφαρμογή νωρίτερα. Εάν μια οικονομική οντότητα εφαρμόσει τις εν λόγω τροποποιήσεις για προγενέστερη περίοδο, γνωστοποιεί το γεγονός αυτό.
                     
                  
               Τροποποιήσεις του ΔΠΧΑ 3 Συνενώσεις επιχειρήσεων
               
            
            Τροποποιείται η παράγραφος 11 και διαγράφεται η υποσημείωση που παραπέμπει στο Πλαίσιο για την Κατάρτιση και Παρουσίαση των Οικονομικών Καταστάσεων στην παράγραφο 11. Τροποποιούνται οι παράγραφοι 14, 21, 22 και 23 και προστίθενται οι παράγραφοι 21Α, 21Β, 21Γ, 23Α και 64ΙΖ. Προστίθεται μια επικεφαλίδα πάνω από την παράγραφο 21Α και τροποποιούνται οι επικεφαλίδες κάτω από την παράγραφο 21 και πάνω από την παράγραφο 22. Η παράγραφος 10 δεν τροποποιείται, αλλά συμπεριλαμβάνεται για ενδεικτικούς μόνον λόγους.
            Η ΜΕΘΟΔΟΣ ΤΗΣ ΑΠΟΚΤΗΣΗΣ
            ...
            
               Αναγνώριση και επιμέτρηση των αναγνωρίσιμων αποκτώμενων περιουσιακών στοιχείων, των αναλαμβανόμενων υποχρεώσεων, καθώς και τυχόν μη ελεγχουσών συμμετοχών στον αποκτώμενο
            
            
               Αρχή της αναγνώρισης
            
            
                     
                        10.
                     
                     
                        
                           Την ημερομηνία της απόκτησης, ο αποκτών θα αναγνωρίσει, χωριστά από την υπεραξία, τα αναγνωρίσιμα αποκτηθέντα περιουσιακά στοιχεία, τις αναλαμβανόμενες υποχρεώσεις, καθώς και τυχόν μη ελέγχουσες συμμετοχές στον αποκτώμενο. Η αναγνώριση των αποκτώμενων αναγνωρίσιμων περιουσιακών στοιχείων και αναλαμβανόμενων υποχρεώσεων, υπόκειται στους όρους που καθορίζονται στις παραγράφους 11 και 12.
                        
                     
                  
               Όροι αναγνώρισης
            
            
                     
                        11.
                     
                     
                        Για να πληρούν τα κριτήρια της αναγνώρισης ως μέρος της εφαρμογής της μεθόδου απόκτησης, τα αναγνωρίσιμα αποκτηθέντα περιουσιακά στοιχεία και οι αναληφθείσες υποχρεώσεις, πρέπει να ανταποκρίνονται, κατά την ημερομηνία της απόκτησης, στους ορισμούς των περιουσιακών στοιχείων και των υποχρεώσεων, του Εννοιολογικού Πλαισίου για τη Χρηματοοικονομική Αναφορά. Για παράδειγμα, κόστος που αναμένει ο αποκτών αλλά δεν είναι υποχρεωμένος να υποστεί μελλοντικά για να αποδεσμευθεί από μια δραστηριότητα ενός αποκτώμενου, ή να τερματίσει την απασχόληση ή να μετακινήσει τους εργαζομένους ενός αποκτηθέντος, δεν είναι υποχρεώσεις κατά την ημερομηνία απόκτησης. Συνεπώς, ο αποκτών δεν αναγνωρίζει αυτό το κόστος ως μέρος της εφαρμογής της μεθόδου απόκτησης. Αντιθέτως, ο αποκτών αναγνωρίζει αυτό το κόστος στις μετά τη συνένωση οικονομικές καταστάσεις, σύμφωνα με άλλα ΔΠΧΑ.
                        ...
                     
                  
                     
                        14.
                     
                     
                        Οι παράγραφοι B31–B40 παρέχουν οδηγίες για την αναγνώριση άυλων περιουσιακών στοιχείων. Οι παράγραφοι 21Α–28Β καθορίζουν τους τύπους αναγνωρίσιμων περιουσιακών στοιχείων και υποχρεώσεων που περιλαμβάνουν στοιχεία για τα οποία το παρόν ΔΠΧΑ προβλέπει ορισμένες εξαιρέσεις όσον αφορά την αρχή και τους όρους αναγνώρισης.
                        ...
                     
                  
               Εξαιρέσεις στις αρχές αναγνώρισης ή επιμέτρησης
            
            
                     
                        21.
                     
                     
                        Το παρόν ΔΠΧΑ παρέχει περιορισμένες εξαιρέσεις στις αρχές αναγνώρισης και επιμέτρησης. Οι παράγραφοι 21Α–31Α καθορίζουν και τα χωριστά στοιχεία για τα οποία παρέχονται εξαιρέσεις και τη φύση αυτών των εξαιρέσεων. Ο αποκτών θα λογιστικοποιήσει αυτά τα στοιχεία με την εφαρμογή των απαιτήσεων των παραγράφων 21Α–31Α, που θα έχουν, ως αποτέλεσμα, κάποια στοιχεία:
                        
                                    α)
                                 
                                 
                                    να αναγνωριστούν με την εφαρμογή συνθηκών αναγνώρισης επιπλέον αυτών των παραγράφων 11 και 12, ή με την εφαρμογή των απαιτήσεων άλλων ΔΠΧΑ, με αποτελέσματα που διαφέρουν από αυτά της εφαρμογής των αρχών και των όρων της αναγνώρισης.
                                 
                              
                                    β)
                                 
                                 
                                    να επιμετρηθούν σε ύψος ποσού άλλου από την εύλογη αξία κατά την ημερομηνία απόκτησής τους.
                                 
                              
                  
               Εξαιρέσεις στην αρχή της αναγνώρισης
            
            
               
                  Υποχρεώσεις και ενδεχόμενες υποχρεώσεις που εμπίπτουν στο πεδίο εφαρμογής του ΔΛΠ 37 ή της ΕΔΔΠΧΑ 21
               
            
            
                     
                        21A
                     
                     
                        Η παράγραφος 21Β εφαρμόζεται σε υποχρεώσεις και ενδεχόμενες υποχρεώσεις που θα ενέπιπταν στο πεδίο εφαρμογής του ΔΛΠ 37 Προβλέψεις, Ενδεχόμενες Υποχρεώσεις και Ενδεχόμενα Περιουσιακά Στοιχεία ή της ΕΔΔΠΧΑ 21 Εισφορές, εάν προέκυπταν χωριστά αντί να αναληφθούν σε συνένωση επιχειρήσεων.
                     
                  
                     
                        21B
                     
                     
                        Το Εννοιολογικό Πλαίσιο για τη Χρηματοοικονομική Αναφορά ορίζει ότι μια υποχρέωση είναι «μια παρούσα δέσμευση της οικονομικής οντότητας να μεταβιβάσει έναν οικονομικό πόρο, που προκύπτει από παρελθόντα γεγονότα». Για μια πρόβλεψη ή ενδεχόμενη υποχρέωση που εμπίπτει στο πεδίο εφαρμογής του ΔΛΠ 37, ο αποκτών εφαρμόζει τις παραγράφους 15–22 του ΔΛΠ 37, προκειμένου να προσδιορίσει αν κατά την ημερομηνία της απόκτησης υφίσταται παρούσα δέσμευση που προκύπτει από παρελθόντα γεγονότα. Για μια εισφορά που εμπίπτει στο πεδίο εφαρμογής της ΕΔΔΠΧΑ 21, ο αποκτών εφαρμόζει την ΕΔΔΠΧΠ 21, προκειμένου να προσδιορίσει αν το δεσμευτικό γεγονός που δημιουργεί υποχρέωση για την καταβολή εισφοράς έχει επέλθει έως την ημερομηνία της απόκτησης.
                     
                  
                     
                        21Γ
                     
                     
                        Μια παρούσα δέσμευση που προσδιορίζεται σύμφωνα με την παράγραφο 21Β μπορεί να ανταποκρίνεται στον ορισμό της ενδεχόμενης υποχρέωσης που παρατίθεται στην παράγραφο 22(β). Στην περίπτωση αυτή, εφαρμόζεται η παράγραφος 23 στην εν λόγω ενδεχόμενη υποχρέωση.
                     
                  
               Ενδεχόμενες υποχρεώσεις και ενδεχόμενα περιουσιακά στοιχεία
            
            
                     
                        22.
                     
                     
                        Το ΔΛΠ 37 ορίζει μια ενδεχόμενη υποχρέωση ως:
                        
                                    α)
                                 
                                 
                                    μια πιθανή δέσμευση που προκύπτει από παρελθόντα γεγονότα και της οποίας η ύπαρξη θα επιβεβαιωθεί μόνον από την πραγματοποίηση ή μη, ενός ή περισσότερων αβέβαιων μελλοντικών γεγονότων, που δεν εμπίπτουν ολοκληρωτικά στον έλεγχο της οικονομικής οντότητας· ή
                                 
                              
                                    β)
                                 
                                 
                                    μια παρούσα δέσμευση που ανακύπτει από παρελθόντα γεγονότα, αλλά δεν αναγνωρίζεται γιατί:
                                    
                                                i)
                                             
                                             
                                                δεν είναι πιθανό ότι μια εκροή πόρων, που ενσωματώνει οικονομικά οφέλη, θα απαιτηθεί για να διακανονιστεί η δέσμευση· ή
                                             
                                          
                                                ii)
                                             
                                             
                                                το ποσό της δέσμευσης δεν μπορεί να επιμετρηθεί με επαρκή αξιοπιστία.
                                             
                                          
                              
                  
                     
                        23.
                     
                     
                        Ο αποκτών αναγνωρίζει από την ημερομηνία της απόκτησης μια ενδεχόμενη υποχρέωση αναληφθείσα σε μια συνένωση επιχειρήσεων, εάν είναι παρούσα δέσμευση που προκύπτει από παρελθόντα γεγονότα και η εύλογη αξία της μπορεί να επιμετρηθεί με αξιοπιστία. Συνεπώς, αντιθέτως με τις παραγράφους 14(β), 23, 27, 29 και 30 του ΔΛΠ 37, ο αποκτών αναγνωρίζει μια ενδεχόμενη υποχρέωση αναληφθείσα σε συνένωση επιχειρήσεων από την ημερομηνία της απόκτησης, ακόμη και αν δεν είναι πιθανό πως η εκροή πόρων που ενσωματώνουν οικονομικά οφέλη θα είναι απαραίτητη για τον διακανονισμό της δέσμευσης. Η παράγραφος 56 του παρόντος ΔΠΧΑ δίνει οδηγίες για τη μεταγενέστερη λογιστικοποίηση για ενδεχόμενες υποχρεώσεις.
                     
                  
                     
                        23A
                     
                     
                        Το ΔΛΠ 37 ορίζει ένα ενδεχόμενο περιουσιακό στοιχείο ως «ένα πιθανό περιουσιακό στοιχείο, που προκύπτει από παρελθόντα γεγονότα και του οποίου η ύπαρξη θα επιβεβαιωθεί μόνον από την επέλευση ή τη μη επέλευση ενός ή περισσότερων αβέβαιων μελλοντικών γεγονότων, όχι καθ’ ολοκληρίαν υποκείμενων στον έλεγχο της οικονομικής οντότητας». Ο αποκτών δεν αναγνωρίζει ένα ενδεχόμενο περιουσιακό στοιχείο κατά την ημερομηνία απόκτησης.
                        ...
                     
                  ΗΜΕΡΟΜΗΝΙΑ ΕΝΑΡΞΗΣ ΙΣΧΥΟΣ ΚΑΙ ΜΕΤΑΒΑΤΙΚΗ ΠΕΡΙΟΔΟΣ
            
               Ημερομηνία έναρξης ισχύος
            
            ...
            
                     
                        64ΙΖ
                     
                     
                        Με το έγγραφο Παραπομπή στο Εννοιολογικό Πλαίσιο, που εκδόθηκε τον Μάιο του 2020, τροποποιήθηκαν οι παράγραφοι 11, 14, 21, 22 και 23 και προστέθηκαν οι παράγραφοι 21Α, 21Β, 21Γ και 23Α. Οι οικονομικές οντότητες εφαρμόζουν τις τροποποιήσεις αυτές σε συνενώσεις επιχειρήσεων για τις οποίες η ημερομηνία απόκτησης είναι κατά ή μετά την έναρξη της πρώτης ετήσιας περιόδου αναφοράς, που αρχίζει την 1η Ιανουαρίου 2022 ή μεταγενέστερα. Επιτρέπεται η εφαρμογή νωρίτερα εφόσον, ταυτόχρονα, η οικονομική οντότητα εφαρμόζει επίσης και όλες τις άλλες τροποποιήσεις που έγιναν με τις Τροποποιήσεις των Παραπομπών στο Εννοιολογικό Πλαίσιο εντός των ΔΠΧΑ, που εκδόθηκαν τον Μάρτιο του 2018.
                     
                  
               Τροποποίηση του ΔΠΧΠ 1 Πρώτη Εφαρμογή των Διεθνών Προτύπων Χρηματοοικονομικής Αναφοράς
               
            
            Προστίθενται η παράγραφος 39ΛΓ και, στο προσάρτημα Δ, η παράγραφος Δ13A. Τροποποιείται η παράγραφος Δ1(στ).
            ΗΜΕΡΟΜΗΝΙΑ ΕΝΑΡΞΗΣ ΙΣΧΥΟΣ
            ...
            
                     
                        39ΛΓ
                     
                     
                        Με το έγγραφο Ετήσιες βελτιώσεις στα Πρότυπα ΔΠΧΑ, Κύκλος 2018–2020, που εκδόθηκε τον Μάιο του 2020, τροποποιήθηκε η παράγραφος Δ1(στ) και προστέθηκε η παράγραφος Δ13Α. Οι οικονομικές οντότητες εφαρμόζουν την τροποποίηση αυτή για ετήσιες περιόδους αναφοράς που αρχίζουν την 1η Ιανουαρίου 2022 ή μεταγενέστερα. Επιτρέπεται η εφαρμογή νωρίτερα. Εάν μια οικονομική οντότητα εφαρμόσει την τροποποίηση για προγενέστερη περίοδο, γνωστοποιεί το γεγονός αυτό.
                     
                  
               
                  Προσάρτημα Δ
                  
                     Εξαιρέσεις από άλλα ΔΠΧΑ
                  
                  
                     Το παρόν προσάρτημα αποτελεί αναπόσπαστο μέρος του ΔΠΧΑ.
                  
                  
                           
                              Δ1
                           
                           
                              Μια οικονομική οντότητα μπορεί να επιλέξει να χρησιμοποιήσει μία ή περισσότερες από τις ακόλουθες εξαιρέσεις:
                              ...
                              
                                          στ)
                                       
                                       
                                          σωρευμένες διαφορές μετατροπής (παράγραφοι Δ12–Δ13Α),
                                       
                                    ...
                           
                        
                     Σωρευμένες διαφορές μετατροπής
                  
                  ...
                  
                           
                              Δ13Α
                           
                           
                              Αντί της εφαρμογής της παραγράφου Δ12 ή της παραγράφου Δ13, μια θυγατρική που χρησιμοποιεί την εξαίρεση της παραγράφου Δ16(α) μπορεί να επιλέξει, στις οικονομικές της καταστάσεις, να επιμετρήσει τις σωρευμένες διαφορές μετατροπής για όλες τις εκμεταλλεύσεις στο εξωτερικό στη λογιστική αξία που θα περιλαμβανόταν στις ενοποιημένες οικονομικές καταστάσεις της μητρικής, με αναφορά την ημερομηνία μετάβασης της μητρικής στα ΔΠΧΑ, εάν δεν είχαν γίνει οι προσαρμογές των διαδικασιών της ενοποίησης και των επιπτώσεων της συνένωσης των επιχειρήσεων κατά την οποία η μητρική απέκτησε τη θυγατρική. Παρόμοια επιλογή είναι διαθέσιμη σε συγγενή επιχείρηση ή κοινοπραξία που χρησιμοποιεί την εξαίρεση της παραγράφου Δ16(α).
                              ...
                           
                        
            
            
               Τροποποίηση του ΔΠΧΑ 9 Χρηματοοικονομικά Μέσα
               
            
            Προστίθενται η παράγραφος 7.1.9, η παράγραφος 7.2.35 και η επικεφαλίδα της, καθώς και η παράγραφος Β3.3.6Α. Τροποποιείται η παράγραφος Β3.3.6. Οι απαιτήσεις που περιλαμβάνονται στην παράγραφο B3.3.6A δεν έχουν τροποποιηθεί, αλλά έχουν μεταφερθεί από την παράγραφο B3.3.6.
            
               Κεφάλαιο 7 Ημερομηνία έναρξης ισχύος και μεταβατική περίοδος
            
            7.1   ΗΜΕΡΟΜΗΝΙΑ ΕΝΑΡΞΗΣ ΙΣΧΥΟΣ
            ...
            
                     
                        7.1.9.
                     
                     
                        Με το έγγραφο Ετήσιες βελτιώσεις στα Πρότυπα ΔΠΧΑ, Κύκλος 2018–2020, που εκδόθηκε τον Μάιο του 2020, προστέθηκαν οι παράγραφοι 7.2.35 και Β3.3.6Α και τροποποιήθηκε η παράγραφος Β3.3.6. Οι οικονομικές οντότητες εφαρμόζουν την τροποποίηση αυτή για ετήσιες περιόδους αναφοράς που αρχίζουν την 1η Ιανουαρίου 2022 ή μεταγενέστερα. Επιτρέπεται η εφαρμογή νωρίτερα. Εάν μια οικονομική οντότητα εφαρμόσει την τροποποίηση για προγενέστερη περίοδο, γνωστοποιεί το γεγονός αυτό.
                     
                  7.2   ΜΕΤΑΒΑΤΙΚΗ ΠΕΡΙΟΔΟΣ
            ...
            
               Μεταβατική περίοδος για τις Ετήσιες βελτιώσεις στα Πρότυπα ΔΠΧΑ
            
            
                     
                        7.2.35.
                     
                     
                        Μια οικονομική οντότητα εφαρμόζει τις Ετήσιες βελτιώσεις στα Πρότυπα ΔΠΧΑ 2018–2020 σε χρηματοοικονομικές υποχρεώσεις που τροποποιούνται ή ανταλλάσσονται κατά ή μετά την έναρξη της ετήσιας περιόδου αναφοράς κατά την οποία η οικονομική οντότητα εφαρμόζει για πρώτη φορά την τροποποίηση.
                     
                  
               
                  Προσάρτημα Β
                  
                     Οδηγίες εφαρμογής
                  
                  
                     Το παρόν προσάρτημα αποτελεί αναπόσπαστο μέρος του Προτύπου.
                  
                  ...
                  ΑΝΑΓΝΩΡΙΣΗ ΚΑΙ ΠΑΥΣΗ ΑΝΑΓΝΩΡΙΣΗΣ (ΚΕΦΑΛΑΙΟ 3)
                  ...
                  
                     Παύση αναγνώρισης χρηματοοικονομικών υποχρεώσεων (ενότητα 3.3)
                  
                  ...
                  
                           
                              B3.3.6
                           
                           
                              Για τους σκοπούς της παραγράφου 3.3.2, οι όροι διαφέρουν ουσιαστικά εάν η προεξοφλημένη παρούσα αξία των ταμειακών ροών, βάσει των νέων όρων, περιλαμβανομένων οποιωνδήποτε αμοιβών έχουν καταβληθεί και αφαιρουμένων οποιωνδήποτε αμοιβών λήφθηκαν και προεξοφλήθηκαν με τη χρήση του αρχικού πραγματικού επιτοκίου, διαφέρει κατά τουλάχιστον 10 τοις εκατό από την προεξοφλημένη παρούσα αξία των ταμειακών ροών που απομένουν από την αρχική χρηματοοικονομική υποχρέωση. Κατά τον προσδιορισμό των εν λόγω αμοιβών που καταβλήθηκαν, αφαιρουμένων οποιωνδήποτε αμοιβών λήφθηκαν, ο δανειολήπτης περιλαμβάνει μόνο τις αμοιβές που καταβλήθηκαν ή λήφθηκαν μεταξύ του δανειολήπτη και του δανειοδότη, συμπεριλαμβανομένων των αμοιβών που καταβλήθηκαν ή λήφθηκαν είτε από τον δανειολήπτη είτε από τον δανειοδότη για λογαριασμό του άλλου.
                           
                        
                           
                              B3.3.6A
                           
                           
                              Εάν μια ανταλλαγή χρεωστικών τίτλων ή τροποποίηση όρων αντιμετωπιστεί λογιστικά ως εξάλειψη, κάθε κόστος ή αμοιβή αναγνωρίζεται ως μέρος του κέρδους ή της ζημίας επί της εξάλειψης. Εάν η ανταλλαγή ή τροποποίηση δεν αντιμετωπίζεται λογιστικά ως εξάλειψη, κάθε κόστος ή αμοιβή αναπροσαρμόζει τη λογιστική αξία της υποχρέωσης και αποσβένεται κατά την εναπομένουσα διάρκεια της τροποποιημένης υποχρέωσης.
                              ...
                           
                        
            
            
               Τροποποίηση του ΔΛΠ 41 Γεωργία
               
            
            Τροποποιείται η παράγραφος 22 και προστίθεται η παράγραφος 65.
            ΑΝΑΓΝΩΡΙΣΗ ΚΑΙ ΕΠΙΜΕΤΡΗΣΗ
            ...
            
                     
                        22.
                     
                     
                        Μια οικονομική οντότητα δεν περιλαμβάνει οποιαδήποτε ταμειακή ροή χρηματοδότησης του περιουσιακού στοιχείου ή επανασύστασης των βιολογικών περιουσιακών στοιχείων μετά τη συγκομιδή (για παράδειγμα, το κόστος επαναφύτευσης δένδρων σε μια δασική φυτεία μετά τη συγκομιδή).
                        ...
                     
                  ΗΜΕΡΟΜΗΝΙΑ ΕΝΑΡΞΗΣ ΙΣΧΥΟΣ ΚΑΙ ΜΕΤΑΒΑΤΙΚΗ ΠΕΡΙΟΔΟΣ
            ...
            
                     
                        65.
                     
                     
                        Με το έγγραφο Ετήσιες βελτιώσεις στα Πρότυπα ΔΠΧΑ, Κύκλος 2018–2020, που εκδόθηκε τον Μάιο του 2020, τροποποιήθηκε η παράγραφος 22. Οι οικονομικές οντότητες εφαρμόζουν την τροποποίηση αυτή σε επιμετρήσεις εύλογης αξίας κατά ή μετά την έναρξη της πρώτης ετήσιας περιόδου αναφοράς, που αρχίζει την 1η Ιανουαρίου 2022 ή μεταγενέστερα. Επιτρέπεται η εφαρμογή νωρίτερα. Εάν μια οικονομική οντότητα εφαρμόσει την τροποποίηση για προγενέστερη περίοδο, γνωστοποιεί το γεγονός αυτό.